Budapest Főváros Önkormányzata Közgyűlésének 
.../.... (...) önkormányzati rendelete
Budapest főváros rendezési szabályzatáról
[1] Budapest Főváros Önkormányzata Közgyűlése a fővárosban a településrendezés és az építés fővárosi és kerületi szintű összehangolt rendjének biztosítása érdekében önkormányzati rendeletében fővárosi rendezési szabályzatot állapít meg. A fővárosi rendezési szabályzat keretszabályokat rögzít, telekalakítási és építésjogi szabályozást nem tartalmaz, és építési jogot sem keletkeztet.
[2] Budapest Főváros Önkormányzata Közgyűlése a magyar építészetről szóló 2023. évi C. törvény 225. § (10) bekezdés 1. pontjában kapott felhatalmazás alapján, és a Magyarország helyi önkormányzatairól szóló 2011. évi CLXXXIX. törvény 23. § (1) bekezdésében, valamint a magyar építészetről szóló 2023. évi C. törvény 82. § (1) bekezdésben meghatározott feladatkörében eljárva; a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 65. és 66. §-ában foglaltaknak megfelelően a partnerek és a véleményezésre jogosult szerv véleményének, valamint a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 67. § (8)-(10) bekezdésében foglaltaknak megfelelően a településfejlesztésért és településrendezésért felelős miniszter záró szakmai véleményének ismeretében a következőket rendeli el:
I. Fejezet
Általános rendelkezések
1. A rendelet területi hatálya, mellékletei és értelmező rendelkezései
1. §
(1) E rendelet hatálya Budapest főváros közigazgatási területére terjed ki.
(2) A helyi építési szabályzatok kidolgozása során a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet előírásait és a településrendezési és építési követelmények alapszabályzatáról szóló 280/2024. (X. 30.) Korm. rendelet előírásait az e rendeletben foglalt kiegészítésekkel együtt kell alkalmazni.
2. §
(1) E rendelet a (2) bekezdés szerinti térképi és rajzi mellékleteket, valamint a (3) bekezdés szerinti szöveges mellékleteket tartalmaz.
(2) E rendelet térképi és rajzi mellékleteként
a)	az 1. melléklet – a 2.–31. melléklethez tartozó – jelmagyarázatot és szelvénybeosztást,
b)	a 2.–31. melléklet az egyes általános használat szerinti területekhez tartozó megengedett szintterületi átlagértéket és az infrastruktúra elemeit tartalmazó 1:10 000 méretarányú tervlapsorozatot,
c)	a 32. melléklet az egyes területek legnagyobb megengedett beépítési magasságát meghatározó 1:35 000 méretarányú tervlapot,
d)	a 33. melléklet a Budapest jelen rendeletben alkalmazott zónáinak lehatárolását tartalmazó 1:100 000 méretarányú tervlapot,
e)	a 34. melléklet a 2.–31. mellékletben foglalt tervlapok irányadó területbiztosítással jelölt közúti és vasúti fejlesztéseinek minimálisan megvalósítandó műszaki infrastruktúra elemeit bemutató rajzokat,
f)	a 35. melléklet a Nagykörúton és az azon belül legalább 3,0 méter szélességű gyalogossáv biztosításával érintett közúti közlekedési terület (KÖu) általános használat szerinti területeket tartalmazó 1:100 000 méretarányú tervlapot
tartalmaz.
(3) E rendelet szöveges mellékleteként
a)	a 36. melléklet a megengedett legnagyobb párkánymagassági határérték megállapításához szükséges határértékeket és egyes feltételeket,
b)	a 37. melléklet a 2.–31. mellékletben foglalt tervlapok szerinti Ütemezetten igénybe vehető fejlesztési területekre vonatkozó részletes feltételeket
tartalmazza.
3. §
E rendelet alkalmazásában:
1.	Autómentes terület: helyi építési szabályzatnak megfelelően megvalósuló olyan terület, amelyhez az egyes építési telkeken létesülő rendeltetések használatához tartozó személygépjármű várakozóhelyek kizárólagosan a terület határoló útjai mentén fekvő és arra kijelölt telkeken kerülnek biztosításra.
2.	Közterületi szélességi arány: megengedett legnagyobb párkánymagasság és a kapcsolódó közterület átlagos szélességének aránya.
3.	Lakódomináns: vegyes általános használat szerinti területen a lakórendeltetések összes hasznos alapterülete meghaladja az 50 százalékot.
4.	Magasház: olyan épület, ahol a legfelső építményszint padlószintje a műszakilag indokolt rendezett terep legalacsonyabb metszéspontjától számított 30,0 métert meghaladja, valamint a legmagasabb pontja legfeljebb 90,0 méter.
5.	Magas műtárgy: az a műtárgy, amelynek legmagasabb pontja a műszakilag indokolt rendezett terep legalacsonyabb metszéspontjától számított 30,0 métert meghaladja, de legfeljebb 90,0 méter.
6.	Nagykörút: Szent István körút–Teréz körút–Erzsébet körút–József körút–Ferenc körút által alkotott útvonal.
7.	Településszerkezeti jelentőségű gyűjtőút: a gyűjtőúthálózat elemei közül az 1. mellékletben foglalt tervlapok KÖu-4 szerinti területbe sorolt útjai.
2. Szintterületi átlagérték
4. §
(1) A 2–31. mellékletben foglalt tervlapok az általános használat szerinti területekre vonatkozóan területi meghatározással rögzítik a szintterületi átlagértéket, amelyet a helyi építési szabályzatban megállapításra kerülő építési övezetek és beépítésre nem szánt különleges rekreációs célú, jelentős zöldfelületű (Kb-Rek) övezetek beépítési határértékeinek meghatározásánál oly módon kell figyelembe venni, hogy az általános használat szerinti területen belül meghatározott összes építési övezet, vagy az összes beépítésre nem szánt különleges rekreációs célú övezet megengedett szintterülete együttesen nem haladhatja meg – a (2) bekezdésben foglaltak betartása mellett – a szintterületi átlagérték alapján számított szintterületet. 
(2) A szintterületi átlagértékbe nem számít bele a nagyvárosias és kisvárosias telepszerű lakóterületeken (Ln-T és Lk-T) az erkélyek és loggiák területe.
(3) A szintterületi átlagérték (a továbbiakban: szá) 2.–31. mellékletben foglalt tervlapokon jelölt értéke
a)	az adott általános használat szerinti területen elhelyezhető rendeltetések bruttó szintterületének és az általános használat szerinti terület területének hányadosaként számított funkcionális szintterületi átlagértékből, és
b)	a parkolás épületen belüli támogatása céljából kizárólag az épületen belül elhelyezhető parkolók számára – a kiszolgáló közlekedési területeikkel együtt – igénybe vehető parkolási szintterületi átlagértékből
tevődik össze.
(4) Egy adott általános használat szerinti területen belül a 2.–31. mellékletben foglalt tervlapokon meghatározott szá alapján az építési övezetek, övezetek előírásait és beépítési paramétereit a helyi építési szabályzatban differenciáltan lehet meghatározni.
(5) Az általános használat szerinti területen belül meghatározott összes építési övezet megengedett parkolási célú szintterülete nem haladhatja meg a vonatkozó parkolási szintterületi átlagérték alapján számított szintterületet, a (6) bekezdésben foglaltak betartása mellett.
(6) A 33. mellékletben foglalt tervlapon meghatározott Belső zóna területén a parkolási célú szintterület számításánál a védelemmel érintett ingatlanok területét nem kell beszámítani.
5. §
(1) Azokban az esetekben, ahol a 2.–31. mellékletben foglalt tervlapokon jelölt kétszintű általános használat szerinti terület esetén a Közlekedéshez kapcsolódó épületek elhelyezésére szolgáló terület (K-Közl-É) a helybiztosítás szempontjából a meghatározó területhasználat, a kiegészítő használatra csak a 2,0 funkcionális szintterületi átlagérték feletti rész vehető igénybe.
(2) Azokban az esetekben, ahol a 2.–31. mellékletben foglalt tervlapokon jelölt kétszintű általános használat szerinti terület esetén a beépítésre nem szánt Közúti közlekedési terület (KÖu) vagy a Kötöttpályás közlekedési terület (KÖe-K) általános területhasználat a helybiztosítás szempontjából a meghatározó területhasználat, a kiegészítő használatra csak az 1,0 funkcionális szintterületi átlagérték feletti rész vehető igénybe.
(3) Azokban az esetekben, ahol a 2.–31. mellékletben foglalt tervlapokon átmeneti hasznosítás biztosított a beépítésre szánt általános használat szerinti terület céljára, a funkcionális szintterületi átlagérték nem lehet magasabb a tervezett általános használat szerinti terület funkcionális szintterületi átlagértékénél, de legfeljebb 2,0. 
(4) A fővárosi kerület közigazgatási határa egyúttal az általános használat szerinti terület határa is.
II. Fejezet
Egyes területek legnagyobb beépítési magassága
3. Beépítési magassággal kapcsolatos általános rendelkezések
6. §
(1) E fejezet rendelkezéseit nagyvárosias lakóterületen, településközponti vegyes területen és intézményi vegyes területen új épület létesítése, és meglévő épület beépítési magasságát növelő bővítése során kell alkalmazni.
(2) A 32. mellékletben foglalt tervlapon „egyedi magassági szabályozást igénylő terület” jellel lehatárolt területén a jellegzetes karakter megőrzését szolgáló egyedi magassági szabályozás határozható meg.
(3) Magas műtárgy általános használat szerinti nagyvárosias lakóterületen, településközponti vegyes területen és az intézményi vegyes területen nem létesíthető.
7. §
A 8–10. §-ban foglalt rendelkezések a legnagyobb párkánymagasság határértékének meghatározására szolgálnak, az érintett területeket a 32. mellékletben foglalt tervlap tünteti fel az alábbiak szerint:
a)	kiemelten védendő karakterű terület – megengedett legnagyobb párkánymagasság I. kategória (a továbbiakban: I. párkánymagassági kategória),
b)	karakterőrző terület – megengedett legnagyobb párkánymagasság II. kategória (a továbbiakban: II. párkánymagassági kategória),
c)	egyes jelentős változással érintett, jellemzően új beépítésű terület – megengedett legnagyobb párkánymagasság III. kategória (a továbbiakban: III. párkánymagassági kategória).
4. Az I. és II. párkánymagassági kategória területei
8. §
Jelen alcím rendelkezéseit a 6. alcím kiegészítő rendelkezéseivel együtt kell alkalmazni.
9. §
(1) E rendeletnek a legnagyobb párkánymagasságra vonatkozó rendelkezései figyelmen kívül hagyhatók a 32. mellékletben foglalt tervlapon lehatárolt I.-II. párkánymagassági kategóriájú területeken, ha a beépítés
a)	12,5 méternél alacsonyabb megengedett legnagyobb párkánymagassággal tervezett a helyi építési szabályzatban, vagy
b)	már kialakult szabadon álló, vagy telepszerű jellemzőkkel rendelkezik.
(2) Az (1) bekezdés b) pontja esetében az I. párkánymagassági kategóriájú területen a legnagyobb párkánymagasság nem haladhatja meg a 33,0 métert.
(3) Ahol a 32. mellékletben foglalt tervlapon az I. és II. párkánymagassági kategóriájú terület közterületen találkozik, ott a közterület menti egy-egy teleksoron a kettő közül bármelyik párkánymagassági kategóriájú terület szabálya alkalmazható.
(4) A közterületi szélességi arányt és a megengedett legnagyobb párkánymagasság határértékét a közterület átlagos szélességének függvényében a 36. melléklet rögzíti, amelynek keretein belül a helyi építési szabályzat határozza meg a megengedett legnagyobb párkánymagasság értékét.
(5) A megengedett legnagyobb párkánymagasságot arra a közterületre kell vonatkoztatni – a 6. mellékletben foglaltaknak megfelelően – amelyre az adott épület érintett homlokzata néz. Saroktelek esetén a szélesebb közterületet lehet figyelembe venni, alacsonyabb épülethez való megfelelő illeszkedés mellett a (7) bekezdés és a (8) bekezdés figyelmen kívül hagyásával.
(6) A megengedett legnagyobb párkánymagasság az adott telektömb előtti közterület teljes hosszán mért átlagos szélességének és a 36. mellékletben rögzített közterületi szélességi aránynak a szorzata, amely a (7) bekezdés figyelembevétele mellett nem lehet nagyobb a 36. mellékletben meghatározott maximált értéknél sem.
(7) Az I. párkánymagassági kategóriájú területen
a)	az épületre vonatkozó megengedett legnagyobb párkánymagasság a 36. melléklet táblázatában meghatározottak figyelembevételével sem lehet nagyobb az adott épülethez csatlakozó meglévő magasabb épület közterület felőli párkánymagasságánál;
b)	a Duna-part menti épületsor meglévő épületeinek párkánymagassága nem növelhető, kivéve a 14. §-ban foglalt eseteket;
c)	zártsorú beépítési mód esetén a nem utcai párkánymagasság értéke – a 32. mellékletben foglalt tervlap és a 36. melléklet 1. pontjában foglalt táblázat figyelembevételével – az udvari homlokzat teljes hosszán 1,0 méterrel növelhető.
(8) A 6. melléklet 2. pontjában foglalt táblázatban meghatározott megengedett legnagyobb párkánymagassági határértéknél a II. párkánymagassági kategóriájú területen nagyobb értéket akkor lehet megállapítani, ha
a)	a közterületnek az érintett telektömb teljes hosszán mért átlagos szélessége és a szomszédos csatlakozó épület közterület felőli párkánymagassága nagyobb, mint 21,0 méter, ez esetben a megengedett legnagyobb párkánymagasság növelhető, de az a magasabbik szomszédos épület párkánymagasságát nem haladhatja meg, vagy
b)	az adott ingatlan a 2.–31. mellékletben foglalt tervlapokon jelölt főút menti egy-egy teleksávban helyezkedik el, ez esetben a megengedett legnagyobb párkánymagasság 25,0 méter.
10. §
(1) Az I. és II. párkánymagassági kategória területén a 36. mellékletben meghatározott megengedett legnagyobb párkánymagassági értéknél – a (2) és (3) bekezdés figyelembevételével – nagyobb értéket akkor lehet megállapítani, ha
a)	az adott közterület felől – a saroképület kivételével – a meglévő épületek többségének párkánymagassága a megengedett értéket meghaladja, és
b)	az adott ingatlannal – ugyanazon közterület felől – közvetlenül szomszédos épületek valamelyikének párkánymagassága a megengedett értéknél legalább 3,0 méterrel nagyobb.
(2) Az (1) bekezdés szerinti esetben az ingatlanon tervezett épület megengedett legnagyobb párkánymagassága az (1) bekezdés a) pont szerinti épületek közül a megengedett értéket a legkisebb mértékben meghaladó épület párkánymagassága lehet, azzal, hogy a nemzeti emléknek minősülő műemlék épületek figyelmen kívül hagyhatók.
(3) Az I. és II. párkánymagassági kategória területén a 36. mellékletben meghatározott megengedett legnagyobb párkánymagasság értéke a közterület szélességétől függetlenül legfeljebb 4,0 méterrel – amelyben legfeljebb egy használati szint alakítható ki – növelhető abban az esetben, ha az adott ingatlan közvetlenül két olyan saroképülettel szomszédos, amelyek párkánymagassága a megengedett határértéknél legalább 3,0 méterrel nagyobb.
5. A III. párkánymagassági kategória területei
11. §
Jelen alcím előírásait a 6. alcím kiegészítő rendelkezéseivel együtt kell alkalmazni.
12. §
(1) A területen a megengedett legnagyobb párkánymagasság határértéke az egymással szemközt elhelyezkedő és átfedő utcai homlokzatok közötti átlagos távolság és az 1,25-ös érték szorzata, ha a helyi építési szabályzatban
a)	beépítési mód zártsorúan kerül meghatározásra, és
b)	a jellemző beépítési magasság a 12,5 méter megengedett legnagyobb párkánymagasságnál nagyobb, de az épület nem magasház.
(2) Magasház létesítése esetén az egymással szemközt elhelyezkedő és átfedő utcai homlokzatok esetében
a)	30,0 méteres párkánymagasságot meg nem haladó épületrészek között az (1) bekezdés szerinti,
b)	65,0 méternél alacsonyabb legmagasabb ponttal rendelkező magasház 30,0 méteres magasságot meghaladó épületrészei között legalább 30,0 méter,
c)	65,0 méter magas, vagy annál magasabb legmagasabb ponttal rendelkező magasház 30,0 méteres magasságot meghaladó épületrészei között legalább 40,0 méter
távolságot kell tartani.
(3) Amennyiben az utca két oldalán eltérő megengedett legnagyobb párkánymagasság kerül meghatározásra, az (1) bekezdés és a (2) bekezdés a) pontja szerinti esetekben azok átlaga legfeljebb az egymással szemközt elhelyezkedő és átfedő utcai homlokzatok közötti távolság és az 1,25-ös érték szorzata.
(4) Saroktelek esetén a megengedett legnagyobb párkánymagasság értékét az egymással szemben elhelyezkedő és átfedő homlokzatok közül a nagyobb távolság szerinti értéknek megfelelően lehet megállapítani.
6. Az I., II. és III. párkánymagassági kategória területeinek kiegészítő rendelkezései
13. §
Zártsorú beépítési módú, lapostetős épület esetén a párkányvonalra illesztett 45 fokos síkok és a párkányvonal felett legfeljebb 7,0 méteres távolságban lévő vízszintes sík alatt csak egy visszaléptetett épületrész létesíthető.
14. §
A párkányvonalra illesztett 45 fokos sík és a párkányvonal felett legfeljebb 7,0 méteres magasságban lévő magassági sík figyelmen kívül hagyható
a)	sérült, elpusztult építményszint, tetőzet, vagy épületdísz (beleértve a pesti és a budai Duna-parti épületsort is) visszaépítése, helyreállítása, vagy
b)	a meglévő épület magassági síkon eleve túlnyúló tetőzetének helyreállítása
esetén.
III. Fejezet
A közlekedési és közmű infrastruktúrára vonatkozó rendelkezések
7. Közúti közlekedési terület (KÖu)
15. §
A közúti közlekedési terület (KÖu) általános használat szerinti területbe sorolt közúti elemek hálózati szerepe a 2.–31. mellékletben foglalt tervlapok szerint meghatározott.
16. §
A közúti közlekedési terület (KÖu) általános használat szerinti területeinek ingatlannyilvántartásba történő közterületi bejegyzéssel még nem rendelkező részein, valamint az egyéb kötöttpályás közlekedési területeken (KÖe-K), az ott korábban jogszerűen megvalósított nem közlekedési rendeltetésű épületek továbbra is az eredeti vagy a jelenlegi rendeltetésnek megfelelő használatban tarthatók és felújíthatók, de nem bővíthetők, kivéve akadálymentesítést szolgáló épületrészek létesítését, az eredeti vagy jelenlegi rendeltetések nem módosíthatók és számuk nem bővíthető.
17. §
(1) A rendszeres közúti gépjárműforgalom számára rendelkezésre álló felület a közúti közlekedési területen (KÖu) a forgalomcsillapítás érdekében csökkenthető, különösen a közúti sávok számára és keresztmetszeti kialakítására vonatkozóan, az irányadó útügyi műszaki előírások figyelembevételével.
(2) A rendszeres közúti gépjárműforgalom a közúti közlekedési területen (KÖu) belül kizárólag az 2.–31. mellékletben foglalt tervlapokon jelölt Településszerkezeti jelentőségű gyűjtőút (KÖu-4) besorolású területeken szüntethető meg.
8. Kiemelt jelentőségű gyalogos felületek
18. §
A 2.–31. mellékletben foglalt tervlapokon tervezettként jelölt, „szerkezeti jelentőségű korzó” megnevezésű útvonalak kialakításakor legalább 6,0 méter széles gyalogosfelületet kell biztosítani, amely kizárólag, az egyéb meglévő közlekedési elemek és közműlétesítmények helyigénye miatt csökkenthető. A korzó kialakítása során a műemléki szempontok figyelembevétele mellett meg kell teremteni a Duna-parttal való kapcsolatot, kivéve ott, ahol annak fizikai akadálya van.
19. §
A 2.–31. mellékletben foglalt tervlapokon tervezettként jelölt, „szerkezeti jelentőségű városias sétány” megnevezésű útvonalakon legalább 4,0 méter széles burkolt felületet kell kialakítani, amely kizárólag a zöldinfrastruktúra, az egyéb meglévő közlekedési elemek és közműlétesítmények helyigénye miatt csökkenthető. A sétányon kerékpáros infrastruktúra is elhelyezhető, amennyiben a megfelelő szélesség biztosított a gyalogos forgalom számára, és a kerékpáros forgalom biztonságosan elválasztható a gyalogos forgalomtól. A sétány mentén – amennyiben azt a meglévő közműlétesítmények lehetővé teszik – legalább egyoldali fasort kell telepíteni.
20. §
A 2.–31. mellékletben foglalt tervlapokon tervezettként jelölt, „szerkezeti jelentőségű természetközeli sétány” megnevezésű útvonalon a természetközeli állapot megőrzése érdekében a sétány nyomvonalát, szélességét és anyaghasználatát oly módon kell kialakítani, hogy a természeti környezet értékei ne sérüljenek. Közvilágítás csak indokolt esetben létesíthető, és akkor is kizárólag természetbarát megoldások alkalmazásával.
9. Változással érintett területek belső közlekedésével kapcsolatos előírások
21. §
A 2.–31. mellékletben foglalt tervlapokon területileg meghatározott Ütemezetten igénybe vehető fejlesztési területek, valamint a Jelentős változással érintett területek esetében a helyi építési szabályzatban biztosítani kell 
a)	a közösségi közlekedés által állandó jelleggel igénybevételre kerülő tervezett közutak legalább gyűjtőút-hálózati szerepkörét,
b)	a kertvárosias (Lke) és kisvárosias lakóterületek (Lk) esetében – a lakó-pihenő övezetként tervezett területek és a 10%-nál nagyobb keresztirányú terepesést meghaladó útszakaszok kivételével – a tervezett közúton és közforgalom számára megnyitott magánúton fasor telepítéséhez szükséges zöldsáv helyigényét az építési övezettel határos oldalon,
c)	a kertvárosias (Lke) és kisvárosias lakóterületek (Lk) esetében – a lakó-pihenő övezetként tervezett területek kivételével – a tervezett közúton és közforgalom elől el nem zárt magánúton a gyalogos infrastruktúra helyigényét az építési övezettel határos oldalon,
d)	a főút vagy gyűjtőút hálózati szerepkörrel tervezett közterületeken önálló kerékpáros infrastruktúra helyigényét, és
e)	az újonnan kialakuló telekstruktúrával rendelkező, beépítésre szánt területeken azt, hogy a telektömb hosszának mérete – a 22. § szerinti területek, valamint a gazdasági és a különleges építési övezetek kivételével – nem haladhatja meg a 250,0 métert, a közforgalom elől el nem zárt magánutakat is figyelembe véve.
22. §
A 2.–31. mellékletben foglalt tervlapokon területileg meghatározott Ütemezetten igénybe vehető fejlesztési terület lakó- és vegyes általános használat szerinti területeinek helyi építési szabályzatban történő lakódomináns tervezésekor biztosítani kell, hogy 
a)	a terület minden egyes építési telkétől mért 300,0 méteres gyaloglási távolságon belül a közösségi közlekedési hálózat legalább egy megállóhellyel rendelkezzen, és 
b)	a telektömb hosszának mérete nem haladhatja meg a 150,0 métert.
10. Járművek elhelyezése
23. §
Autómentes terület kialakításakor a mentesített telken levő önálló rendeltetések használatának biztosításához szükséges személygépjármű várakozóhely elhelyezhető a terület határán lévő, kizárólagosan vagy nagyobb részben parkolásra szolgáló telken is, ha
a)	a terület mentesített telkeinek minden önálló rendeltetésétől 200,0 méteres gyaloglási távolságon belül elérhető befogadó ingatlanon biztosítható a használathoz szükséges személygépjármű-elhelyezési lehetőség,
b)	a mentesített telek önálló rendeltetésének tulajdoni lapján megjelenik a befogadó ingatlan, mint a személygépjármű elhelyezési lehetőség kötelezettje, és
c)	a befogadó ingatlan tulajdoni lapján megjelenik a mentesített telek önálló rendeltetése, mint a személygépjármű elhelyezési kötelezettség kedvezményezettje.
11. A P+R infrastruktúrára vonatkozó előírások
24. §
(1) A 2.–31. mellékletben foglalt tervlapokon kijelölt P+R rendszerű parkolási létesítmények elhelyezésére alkalmas területen belül legalább az előírt minimális befogadóképességű parkolási létesítmény elhelyezését biztosítani kell.
(2) A P+R és rendszerű parkolási létesítmények és B+R rendszerű kerékpár tárolók ütemezetten is megvalósíthatók.
25. §
A 2.–31. mellékletben foglalt tervlapokon kijelölt P+R rendszerű parkolási létesítmények elhelyezésére alkalmas területen legalább az előírt személygépjármű-befogadóképesség 20%-ának megfelelő kerékpár B+R rendszerű tárolásának lehetőségét is biztosítani kell.
26. §
P+R rendszerű parkolási létesítmény és B+R tároló a 2.–31 mellékletben foglalt tervlapokon nem jelölt, de a 33. mellékletben foglalt tervlapon jelölt Belső zóna területén kívül eső, funkcionálisan megfelelő átszállási kapcsolattal rendelkező helyszíneken is létesíthető, ha az
a)	metró- és HÉV vonalak megállóinak kijárataitól 300,0 méteres gyaloglási távolságon belül eső terület, vagy
b)	vasútvonalak és közúti vasút(villamos)vonalak megállóinak végétől mért 200,0 méteres gyaloglási távolságon belül eső terület.
12. Közlekedési infrastruktúrára vonatkozó egyéb rendelkezések
27. §
A 2.–31. mellékletben foglalt tervlapokon közúti vagy vasúti fejlesztés számára irányadó területbiztosítással jelölt helyeken meghatározott szélességet növelni vagy csökkenteni egyaránt lehet, de a 4. melléklet szerint minimálisan megvalósítandó infrastruktúra-elemek elhelyezését a folyópályaszakaszokon biztosítani kell.
28. §
A KÖu általános használat szerinti területek gyalogosjárdáin a forgalom számára szükséges a berendezési és biztonsági sáv nélkül értelmezett gyalogossáv szélességét – amelybe a járható faveremrács benyúlhat – folyamatosan és elhúzás-mentesen kell fenntartani úgy, hogy
a)	a Nagykörúton és az azon belül elhelyezkedő területen a gyalogossáv szélessége
aa)	a 35. mellékletben foglalt tervlapon jelölt területeken legalább 3,0 méter, egyéb területeken legalább 1,5 méter, és
ab)	nem kisebb, mint a meglévő gyalogosjárda szélesség 50%-a;
b)	a Nagykörúton kívüli és a budai oldali területeken a gyalogossáv szélessége
ba)	legalább 2,0 méter, és
bb)	nem kisebb, mint a meglévő gyalogosjárda szélesség 50%-a.
29. §
(1) Ingatlan közhasználat céljára átadott területén a közlekedési funkciók közül csak gyalogos- és kerékpáros-felület, az ingatlanok kiszolgálását biztosító kapcsolat, valamint közcélú parkoló létesíthető.
(2) Gyorsvasúti vonal (metró, HÉV) felszíni szakasza mellett a szélső vágány tengelyétől mért 12,0–12,0 méter méter széles sávon belül új épület csak az érintett közösségi közlekedési szolgáltatást üzemeltető szervezet hozzájárulásával létesíthető.
(3) Rendszeres forgalom számára helikopter-leszállóhely csak a KÖe-l, K-Közl-R, K-Eü, K-Hon és Kb-Hon területen, valamint katasztrófavédelmi és egészségügyi funkciók kiszolgálása számára létesíthető.
(4) Beépítésre szánt területek megközelítését, kiszolgálását biztosító magánút – a kertvárosias lakóterületek zsákutcái, valamint a gazdasági területek és a K-Log, K-Rept, K-Közl-K általános használat szerinti területek kivételével – csak közforgalom elől el nem zárt magánútként alakítható ki.
(5) Beépítésre szánt területeket feltáró, gépjárműforgalom számára is szolgáló, 30,0 méternél hosszabb új közút és közforgalom elől el nem zárt magánút zsákutcaként akkor létesíthető, ha a végén a hulladékszállító és a katasztrófavédelmi feladatokat ellátó tehergépjárművek számára a megfelelő, legalább 15x15 méteres területű forduló kialakításra kerül. A zsákutcaként kialakítható útszakasz legnagyobb hossza 250,0 méter lehet.
(6) Tervezett közúti vagy vasúti alagút jelölés tengelyétől mért 20,0–20,0 méter széles sávban – amennyiben az kéreg alagútként tervezett – a műtárgy megvalósításáig épület nem létesíthető.
13. A közműinfrastruktúrára vonatkozó rendelkezések
30. §
(1) Minden általános használat szerinti területen az 1 ha-nál kisebb telekigényű terepszint feletti meglévő közmű létesítmények területeit a helyi építési szabályzatban eltérő építési övezetbe vagy övezetbe kell sorolni vagy egyedi jelöléssel kell feltüntetni.
(2) Minden általános használat szerinti területen a helyi építési szabályzatban építési övezet vagy övezet határozható meg a tervezett
a)	vízműgépházak, vízmedencék, víztornyok,
b)	önálló épületként elektromos alállomások,
c)	gázátadó állomások,
d)	50 MW névleges teljesítőképességet el nem érő erőművek, valamint
e)	telephelyenként az 50 MW összes hőteljesítményt el nem érő távhőtermelő berendezések
elhelyezésére.
(3) A záportározó és a terepszint alatti, meglévő vízmedence és átemelő helybiztosítását a helyi építési szabályzatban az érintett építési övezet vagy övezet területén lehetővé kell tenni.
(4) Az egyes ingatlanokon keletkező csapadékvíz késleltetett elvezetését, helyben tartását, kezelését, illetve hasznosítását biztosító berendezések, műtárgyak, infrastruktúra elemek helybiztosítását a helyi építési szabályzatban az érintett építési övezet vagy övezet területén lehetővé kell tenni.
31. §
(1) A 30. § (1)–(3) bekezdésben meghatározott közműlétesítmények helybiztosításának megszüntetése csak az érintett közműszolgáltató hozzájárulása esetén lehetséges.
(2) A beépítésre szánt területen – a (3) bekezdés figyelembevételével – teljes közművesítettséget kell biztosítani.
(3) Egyedi szennyvíztisztító berendezés csak akkor létesíthető, ha nincs a szennyvizek befogadására alkalmas közcsatorna.
(4) Egyesített rendszerű csatornahálózattal, vagy elválasztott rendszerű csapadékcsatornával érintett területről a befogadó csatornába történő csapadékvíz bevezetése csak minimum 30 perces késleltetéssel, vagy a befogadó által előírtak alapján lehetséges.
(5) Alábányászott, alápincézett és csúszásveszélyes területen a csapadékvíz szikkasztása nem megengedett, a csapadékvíz elvezetéséről elválasztott rendszerű csapadékvíz csatornával vagy nyílt árkos elvezetéssel kell gondoskodni, vagy az ingatlanon belül tározandó, amely esetben gondoskodni szükséges a tározott csapadékvíz nem szikkasztással történő másodlagos hasznosításáról.
(6) A csapadékvíz visszatartása érdekében minden 500 m2-t meghaladó alapterületű, lapostetős új épület esetében minden épületrész legfelső építményszintjének zárófödémén a gépészeti berendezésekkel igénybe nem vett területeket – ide nem értve a napkollektorokat vagy napelemeket – legalább extenzív zöldtetőként kell kialakítani.
14. Egyéb rendelkezések
32. §
(1) A nagyvárosias telepszerű lakóterület (Ln-T) általános használat szerinti területen belül a kialakult, eltérő jellegű lakóterületi zárványok számára karakterüknek megfelelő kisvárosias (Lk) vagy kertvárosias (Lke) általános használat szerinti területnek megfelelő építési övezet is meghatározható.
(2) Amennyiben vegyesen alkalmazható területhasználatként az általános használat szerinti intézményi vegyes terület (Vi) vagy kertvárosias lakóterület (Lke) jelölt, akkor intézményi vegyes építési övezet kijelölése esetén legfeljebb 12,5 méteres legnagyobb párkánymagasság határozható meg.
(3) Magasházak helye a helyi építési szabályzatban csak olyan látványvizsgálat alapján jelölhető ki, amely igazolja, hogy a tervezett épület látványa – olyan forgalmas látványközpontokból, mint a Gellért-hegy és a Budai Várhegy kilátópontjairól, a Duna-partokról és a hidakról feltáruló nézetekből – nem veszélyezteti Budapest városképének harmóniáját, különösen a világörökségi területek védett látványát, valamint nem eredményez zavaró együttlátszódást a Parlament, a Szent István-bazilika, a Gellért-hegy, a Budai Várhegy és a Hősök tere által meghatározott kiemelt városképi hangsúlyokkal.
(4) A kétszintű általános használat szerinti terület esetén az eltérő használatokhoz tartozó paramétereket 5. § (1)–(2) bekezdés figyelembevételével kell meghatározni.
33. §
(1) A 2.–31. mellékletben foglalt tervlapokon meghatározott elemekre vonatkozóan a helyi építési szabályzatkészítése során
a)	a KÖu általános használat szerinti terület szélessége növelhető
aa)	meglévő csomópont átépítése és bővítése, vagy új csomópont létesítése esetén,
ab)	meglévő közút gyalogos vagy kerékpáros infrastruktúrájának szélesítése, vagy utólagos létesítése esetén,
ac)	közlekedésbiztonságot növelő nyomvonal korrekció megvalósítása esetén, vagy
ad)	zajárnyékoló műtárgy telepítése vagy átépítése
esetén;
b)	a KÖu általános használat szerinti terület szélessége beépítésre szánt terület rovására a közlekedési infrastruktúra bővítésének, átépítésének az a) ponttól eltérő esetben is növelhető;
c)	a KÖe-K használat szerinti terület szélessége növelhető
ca)	új, átépülő vagy áthelyezésre kerülő állomás vagy megállóhely építése esetén, vagy
cb)	zajárnyékoló műtárgytelepítése vagy átépítése
esetén;
d)	közút és vasút külön szintű keresztezésében felüljáró helyett aluljáró létesítése esetén, valamint a Ráckeve-Soroksári Duna-ág külön szintű keresztezésében híd helyett alagút létesítése esetén műtárgyépítés miatt a közlekedési területek határa a szükséges mértékig módosítható; továbbá
e)	a Dunát – beleértve a Ráckeve-Soroksári Duna-ágat is – keresztező, kizárólag kerékpáros és gyalogos forgalom számára szolgáló híd helye a mellékúthálózat figyelembevételével 100 méterrel módosítható;
amennyiben a módosítás erdőterület vagy mezőgazdasági térségbe tartozó mezőgazdasági terület csökkenését nem eredményezi.
(2) A 2.–31. mellékletben foglalt tervlapokon meghatározott elemekre vonatkozóan a helyi építési szabályzat készítése során
a)	a kialakult KÖu általános használat szerinti terület a beépítésre szánt terület határának rendezése esetén a tömb hosszának 50%-ában, de legfeljebb 100,0 méter hosszban, az útvonal szakaszra jellemző szélesség megtartásával csökkenthető;
b)	a KÖu és KÖe-K általános használat szerinti területek közötti határ módosítható;
c)	helyi autóbusz-pályaudvar létesíthető vagy megszüntethető
ca)	autóbusz-, trolibuszhálózat átszervezése, vagy
cb)	kötöttpályás közlekedés párhuzamos fejlesztése
esetén;
d)	közúti vasúti (villamos) vonalak hálózata módosítható, ha
da)	meglévő vagy tervezett szakasz felszíni kialakítása helyett felszín alatti kialakítás épül, vagy
db)	kis forgalmú (irányonként napi 4000 utast meg nem haladó) vonal kerül felszámolásra;
e)	a településszerkezeti jelentőségű kerékpáros infrastruktúra nyomvonala módosítható, ha a hálózati kapcsolatok változatlanok maradnak.
(3) Tervezett gyorsvasút a jelölt elem megvalósulásáig közúti vasútként (villamosként) is kiépíthető.
(4) Tervezett villamos nyomvonalán annak kialakításáig a meglévő gyorsvasút fenntartható és szükség esetén fejlesztése megengedett.
IV. Fejezet
Záró rendelkezések
34. §
Ez a rendelet a kihirdetését követő napon lép hatályba.
35. §
Hatályát veszti a Budapest főváros rendezési szabályzatáról szóló 5/2015. (II. 16.) önkormányzati rendelet.
36. §
Nem lép hatályba a Budapest főváros rendezési szabályzatáról szóló 5/2015. (II. 16.) önkormányzati rendelet módosításáról szóló 24/2024. (V. 8.) önkormányzati rendelet.

	dr. Számadó Tamás
főjegyző
	Karácsony Gergely
főpolgármester

Általános indokolás
Magyarország helyi önkormányzatairól szóló 2011. évi CLXXXIX. törvény 23. § (1) bekezdése a főváros egészét érintő településrendezést a fővárosi önkormányzat feladatává teszi.
A magyar építészetről szóló 2023. évi C. törvény (Méptv.) a 225. § (10) bekezdés 1. pontjában kapott felhatalmazás alapján a Fővárosi Önkormányzat megalkotja a Budapest főváros rendezési szabályzatról szóló ../2026. (.. ...) Főv. Kgy. rendeletét (a továbbiakban: BFRSZ).
A Fővárosi településfejlesztési tervnek és a Fővárosi rendezési szabályzatnak együttesen kell megfelelő szakmai és jogi alapot biztosítaniuk a főváros közigazgatási területén fekvő telkek területének felhasználásával és beépítésével, továbbá a környezet természeti, táji és épített értékeinek védelmével kapcsolatos, a telkekhez fűződő sajátos helyi követelményeket, jogokat és kötelezettségeket megállapító kerületi építési szabályzatok (KÉSZ) kidolgozásához.
A Méptv. 79. § (5) bekezdése szerint a BFRSZ alapját a a Fővárosi településfejlesztési tervéről szóló ../... (… …) normatív határozattal elfogadott Fővárosi településfejlesztési terve (a továbbiakban: FTFT) képezi.
A jelen rendelet megalkotásával a törvényi felhatalmazás alapján érvényesíthetőek
· a főváros teljes közigazgatási területére a beépítésre szánt és a beépítésre nem szánt területek használatának általános jellege,
· a főváros szerkezetét meghatározó területek szintterületi átlagértékével kapcsolatos elhatározások,
· az épített örökség és a természeti értékek védelme, a városkép összképének harmonizációja és ennek érdekében a meghatározott területek beépítési magassági szabályainak megállapítása a nagyvárosias lakóterületre, a településközponti vegyes területre és az intézményi vegyes területre vonatkozóan, valamint
· a város működtetésében meghatározó infrastrukturális elemek területigényének biztosítása és az azokra vonatkozó különleges rendelkezések.
A BFRSZ módosítása rendeletalkotással, az e rendelet mellékletét képező térképi mellékleteken jelölteknek megfelelően történik.
Részletes indokolás
Az 1. §-hoz 
Budapest főváros rendezési szabályzata (a továbbiakban: BFRSZ) általános rendelkezéseiben a rendelet területi hatályát rögzíti, ami a törvény alapján értelemszerűen a főváros teljes közigazgatási területe. Rögzíti, hogy a BFRSZ-t a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet és a Településrendezési és építési követelmények alapszabályzatáról szóló 280/2024. (X. 30.) Korm. rendelet rendelkezéseivel együtt kell alkalmazni az építési szabályzatok – mind a kerületi, mind pedig a Duna-parti építési szabályzat és a Városligeti építési szabályzat – kidolgozása során. A BFRSZ hatálya a kerületi önkormányzatokra és a fővárosi önkormányzatra terjed ki rendeleteik megalkotásakor. A BFRSZ rendelkezéseit e szabályzatok megalkotásakor és az infrastruktúrák kialakítására vonatkozó tervek elkészítése során figyelembe kell venni, ugyanakkor nem keletkeztet telekalakítási és építési jogot a szintterületi átlagérték és a beépítési magasság vonatkozásában sem. E szabályok alapján az építési jog az építési szabályzatok megalkotása által keletkezik.
A 2. §-hoz 
A 2. § meghatározza a BFRSZ térképi, rajzi és szöveges mellékleteit.
A 2. § a BFRSZ térképi és rajzi mellékleteit mutatja be.  A térképi mellékletek alkalmazását a törvényi felhatalmazás alapján általános használat szerinti területek legnagyobb megengedett szintterületi átlagértékének meghatározása, egyes meghatározott területek legnagyobb megengedett beépítési magasságának rögzítése, és a műszaki infrastruktúra területbiztosítása, tehát a területi lehatárolások követelménye indokolja.
Az FTFT-vel összhangban a BFRSZ a szintterületi átlagértéket adott általános használat szerinti kategóriához rendeli a terület városszerkezeten belüli területi elhelyezkedése, az adott terület jellemzői, lehetőségei és a meghatározott fejlesztési célok figyelembevételével.
Az eltérő értékek azonosításához szükséges térképen területileg lehatárolt módon rögzíteni a szintterületi átlagértéket.
A közlekedési rendszer elemeinek területbiztosítása rajzi ábrázolást igényel, a 2.–31. mellékletek szolgálnak a tényleges helyszínek, nyomvonalak meghatározására. Ezzel összhangban a (közúti és vasúti) nyomvonalak irányadó területbiztosítással jelölt szakaszain az infrastruktúra minimális műszaki tartalma is meghatározásra kerül az 34. melléklet keresztszelvényein.
A törvény a fővárosi önkormányzatot a főváros meghatározott területek beépítési magasságának megállapítására hatalmazza fel, ami csak szöveges lehatárolással nehézkes és bonyolult volna. A 32. (térképi) mellékleten feltüntetésre kerülnek a szövegesen nem meghatározható területek, amelyekre vonatkozóan a BFRSZ a beépítési magassággal kapcsolatban előírást tartalmaz. A magassággal kapcsolatos további szabályokat táblázatos formában a 36. melléklet tartalmazza. Ezek részletezését az 8.-14. §-ok indokolása tartalmazza.
Budapest zónarendszere az eltérő adottságok alapján meghatározott paraméterek területi azonosítását szolgálja a 33. melléklet szerint.
A 35. melléklet alapján a Nagykörúton és az azon belül a közúti közlekedési terület (KÖu) általános használat szerinti területek esetén a jelentős gyalogosforgalom számára biztosított a legalább 3 méter szélességű szükséges gyalogossáv helye.
A 2. § (3) bekezdése sorolja fel a BFRSZ szöveges mellékleteit. A szöveges mellékletek táblázatos formában tartalmazzák azokat az előírásokat, adatokat és információkat, melyek a térképi mellékletekhez kötődnek, azok értelmezéséhez szükségesek. Egyrészt a beépítési magasság meghatározásához nyújtanak támpontot, másrészt táblázatosan kerül meghatározása az egyes tervi elemek ütemezésének feltételrendszere is, az egyes területekre vonatkozó azonosító sorszámmal ellátva, amelyek a térképen nem ábrázolható meghatározásokat tartalmaznak.
A 3. §-hoz 
A rendelkezés a BFRSZ-ben alkalmazott fogalmak magyarázatát tartalmazza. Olyan szakmai fogalmak kerülnek meghatározásra, amelyeket más jogszabály nem rögzít, viszont a BFRSZ értelmezéséhez elengedhetetlenek.
A 4. §-hoz és az 5. §-hoz 
A Méptv. szerint a BFRSZ egyik kiemelt feladata az általános használat szerinti területek szintterületi átlagértékének meghatározása. A BFRSZ szerint a szá jelű szintterületi átlagérték kétféle értékre tagolódik annak érdekében, hogy a területhasználat kiszolgálásához szükséges parkolási infrastruktúra épületen belüli biztosítása továbbra is támogatott legyen.
Ennek értelmében a BFRSZ rögzíti, hogy a szf jelű funkcionális szintterületi átlagérték az általánosan elhelyezhető funkciók számára – így a parkolás céljára is – igénybe vehető, a szp jelű parkolási szintterületi átlagérték viszont kizárólag az épületen belüli parkolás céljára vehető igénybe.
A szintterületi átlagérték kizárólag a KÉSZ készítése során kerül figyelembevételre, közvetlen alkalmazása a kerületi szabályozás során nem értelmezhető, mivel a KÉSZ-ek az övezetek és építési övezetek telekre vonatkozó paramétereket tartalmazhatnak csak, a szintterületi átlagérték viszont az általános használat szerinti területekre vonatkozik, azaz a közterületek beszámításával együtt számítandó.
A 6. §-hoz és a 7. §-hoz 
A beépítési magassággal kapcsolatos általános rendelkezéseket tartalmazza a 6-7. §. A 6. § (3) bekezdése tiltja a magas műtárgyak elhelyezhetőségét a nagyvárosias lakóterületeken, a településközponti vegyes területeken és az intézményi vegyes területeken.
A 8–14. §-hoz 
Általában a 8.–14. §-okhoz:
A Méptv. felhatalmazza a Fővárosi Önkormányzatot, hogy a nagyvárosias lakóterületre, a településközponti vegyes területre és az intézményi vegyes területre vonatkozóan a kerületi építési szabályzatban alkalmazható legnagyobb beépítési magasságot a BFRSZ-ben állapítsa meg, amely rendelkezést a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 22. §. (2) bekezdés c) pontja is rögzít.
Ennek alapján a FTFT-ben kijelölt területekre vonatkozóan, és az abban megfogalmazott elvek alapján kerülnek meghatározásra a beépítési magasságok, illetve az azokkal kapcsolatos rendelkezések az alábbi szempontrendszer szerint.
Az Épített örökség magassági szabályozásának célja az értékes városrészek, az épített örökség érdekében történő szabályozás, amely alapvetően a karakteres történeti városrészeket érinti az értékőrzés és a városkép védelme érdekében.
A magasépítmények elhelyezését az előző fővárosi településrendezési eszközök is rögzítették, mivel azok hatályon kívül helyezése a BFRSZ elfogadásával egy időben megtörténik, ezért a város harmonikus összképének, látványának védelme érdekében szabályozása a továbbiakban is szükséges.
A felsorolt területek karakterben jelentősen különböznek egymástól, ezért szabályozásuk eltérő eszközökkel történik.
A BFRSZ 8-10. § az I. és a II. párkánymagassági kategória szabályait határozza meg.
A rendelkezés a 36. mellékletben szereplő értékekre való hivatkozással rögzíti a számítás módját. A táblázatos értékek és a közterület átlagos szélességének megállapítása alapján egyszerűen, egy szorzattal lehet meghatározni, hogy mekkora lehet a megengedett legnagyobb párkánymagasság. A magasság a közterület szélességével növekszik. A megengedett legnagyobb párkánymagasság megállapítása során ugyanakkor kettős feltételnek kell megfelelni. Az egyik a közterületi szélességi arányból számított, a másik a maximált párkánymagassági érték, melyeket a 36. melléklet alapján kell megállapítani.
A rendelkezés a paramétereket tartalmazó szabályok mellett egyéb feltételeket is meghatároz. A II. párkánymagassági kategória területeire kevésbé szigorú, a fejlesztéseket és átépüléseket jobban támogató további szabályok vonatkoznak.
A 11.–12. §-hoz: A III. párkánymagassági kategória területei szintén kijelölésre kerültek a 32. mellékleten. A szabályozás célja e területekre, hogy csak azokra a területekre vonatkozzon a térarányos előírás, ahol a KÉSZ zártsorú beépítési módot ír elő, és nagyvárosias a fejlesztés iránya, azaz meghaladja a 12,5 méteres beépítési magasságot. A szabályozás további célja, hogy ezeken az új beépítésű, vagy jelentősen átépülő területeken minél kedvezőbb légtérarány alakuljon ki és a szabályozásnak ebben nagyobb szabadkeze legyen.
Ezért itt – az előző két kategóriától eltérően – az egymással szemközt elhelyezkedő és átfedő utcai homlokzatok közötti távolság alapján kell a párkánymagasságot értelmezni, így keskeny közterület-szélesség esetén is lehet magasabb épületeket létesíteni, nagyobb előkerti mélység meghatározása mellett. A saroktelek kérdését itt is megengedően indokolt kezelni.
A 14.–14. §-hoz: 
A magassági szabályozás alapvető célja az értékőrzés mellett a megfelelő és kedvező utcai térarányok biztosítása. Ennek érdekében az előírás olyan kiegészítő szabályokat tartalmaz, amelyek a részletes szabályozás meghatározásához szükségesek és lehetővé tesznek olyan eltéréseket, amelyek ezt a fő célt nem akadályozzák.
Budapest egyik kiemelt értéke a kialakult karakteres városképe, amelynek a megőrzése kiemelt cél. A történeti értékek rekonstrukciójának megvalósítása érdekében (pl. elpusztult tetőzetek visszaépítése) fogalmazza meg azokat a kiegészítő szabályokat, amelyek biztosítják, hogy a magassági síkokra vonatkozó szabályok figyelembevétele ne akadályozza meg az épületek tetőzeteinek eredeti állapot szerinti visszaépítését, rekonstrukcióját, illeszkedését.
A 15–17. §-hoz 
A Méptv. a főváros egészének működését biztosító műszaki infrastruktúrák területbiztosítására ad felhatalmazást, amelyet a közlekedés és a közműellátás kapcsolódó különleges rendelkezéseivel a BFRSZ egy fejezetben tárgyal.
A rendelkezés a városszerkezetet meghatározó, KÖu általános használat szerinti terület közúthálózati elemekre vonatkozó előírásait tartalmazza, amelyek célja, hogy a város tervezett, településszerkezetet formáló, kapacitív közúthálózati elemeinek üzembiztos és fejleszthető, jellemző kialakítási szempontjait rögzítsék.
Az egyéb területigényes közlekedési infrastruktúrákat az FTFT területileg meghatározta, a BFRSZ térképi 2.–31. mellékleteken ezzel összhangban szerepelnek, rájuk vonatkozó külön szabály meghatározása nem szükséges.
A 18–20. §-hoz 
A rendelkezések célja, hogy elősegítsék a kiemelt jelentőségű világörökségi helyszíneken és védőövezeteiknek a területén található közterületek településökológiai, településképi, műszaki, zöldfelületi szempontból egységes és összehangolt módon történő kialakítását és fejlesztését. Emellett céljuk a Duna-partok más szakaszain a folyó minél közvetlenebb gyalogos elérhetőségének és bejárhatóságának biztosítása, valamint a Duna menti zöldterületek és egyéb rekreációs területek közötti gyalogos összeköttetés megteremtése is.
A 21. §-hoz és a 22. §-hoz 
A rendelkezések az FTFT céljai szerint támogatják a gyalogos és kerékpáros közlekedést a rövid utak városának kialakítási elvei szerint. Az FTFT tervlapjain és a BFRSZ térképi 2.–31. mellékleteiben jelölt Ütemezetten igénybe vehető fejlesztési területek, valamint a Jelentős változással érintett területek esetében a jövő igényeinek megfelelő városi környezet elvárásait a tömbök legnagyobb mérete, a gyalogos és kerékpáros közlekedés igényeinek figyelembevétele, a közterületi fasorok létesítésének igénye, valamint a közösségi közlekedés és annak megfelelő elérhetősége határozza meg.
A 23. §-hoz 
Az egyes rendeltetések használatához szükséges személygépjármű‑elhelyezés jelenleg alapvetően a parkolási igényt generáló létesítmény telkén belül történik. A jövő igényeinek megfelelő városi környezet kialakítása ugyanakkor egyre inkább megköveteli a rendszeres gépjárműforgalomtól mentes lakóterületi egységek létrehozását, amelyek esetében a parkolás a terület peremén valósul meg. A nagyobb ingatlanfejlesztések kezdettől fogva kialakíthatók ilyen rendszerben, amely azonban visszahat a területszerkezet kialakítására is. Az előírás azt a keretrendszert határozza meg, amely lehetővé teszi, hogy a rendeltetés és a működéséhez szükséges személygépjármű‑várakozóhely külön telkeken valósuljon meg, miközben a köztük fennálló építésjogi kapcsolat hosszú távon is megmaradjon.
A 24–26. §-hoz 
Várospolitikai és közlekedéshálózati szempontok alapján meghatározásra kerültek azok a megfelelő átszálló kapcsolatrendszerrel rendelkező fővárosi helyszínek, ahol az utazási lánc részeként a személygépjárművek tárolására P+R parkolók, a kerékpárok elhelyezésére pedig B+R tárolók létesítése szükséges. A BFRSZ térképi 2.–31. mellékleteiben lehatárolt területeken belül kell biztosítani az eszközváltást lehetővé tevő létesítmények elhelyezését, amelyek ütemezetten is megvalósíthatók. (A 2.–31. mellékletekben lehatárolt P+R parkoló és B+R tároló telepítésére alkalmas területek kiterjedése általában lényegesen meghaladja a műszakilag szükséges terület méretét.)
A 27. §-hoz 
A tervezett közlekedési elemek egy része már egyértelmű nyomvonallal és kialakítási koncepcióval rendelkezik, a részletes tervek hiánya miatt azonban a pontos területigény még nem végleges. A területhasználat rugalmas pontosítását az irányadó szabályozás biztosítja, amelynek elvárt minimális műszaki infrastruktúratartalmát folyópályán a 34. melléklet rögzíti.
A 28. §-hoz 
Az egyéb előírásokon belül kerül meghatározásra a KÖu általános használat szerinti közúthálózati elemek gyalogosforgalmi területeinek más célú igénybevétel keretjellegű szabályozása. A cél az, hogy az egyébként megengedett más típusú használatok ne lehetetlenítsék el a gyalogosforgalmat, és a közterületeken kizárólag olyan helyeken jelenjenek meg, amelyek erre valóban alkalmasak.
 
A 29. §-hoz 
Az egyéb előírásokon belül kerül meghatározásra a közhasználat céljára átadott területek, a magánutak, valamint a zsákutcák közúthálózathoz való illeszkedése. A rendelkezések emellett összvárosi szempontok figyelembevételével határozzák meg a gyorsvasúti vonalak felszíni szakaszainak védőtávolságán belüli építés, valamint a helikopter‑forgalmat igénylő leszállóhelyek telepítésének szabályait.
 
A 30. §-hoz és a 31. §-hoz 
A közműlétesítmények elhelyezésének feltételei a minél hatékonyabb és folyamatos szolgáltatás biztosítása érdekében kerültek meghatározásra.
A rendelkezés előírja az 1 hektárnál kisebb telekigényű, terepszint feletti meglévő közműlétesítmények területeinek helybiztosítását mind a beépítésre szánt, mind a beépítésre nem szánt területeken.
A környezet- és természetvédelem érdekében a teljes közművesítettség előírása mellett megjelenik az egyedi szennyvízkezelés, valamint az egyes ingatlanokon keletkező csapadékvizek kezelésének és helyben tartásának szabályozása is. A cél a csapadékvizek minél nagyobb arányú helyben tartásának és hasznosításának ösztönzése, amely egyrészt támogatja a területek fenntartható hasznosítását, másrészt tehermentesíti a vízelvezető rendszereket – beleértve az egyesített rendszerű csatornahálózatot is – és hozzájárul az adaptív vízgazdálkodás megteremtéséhez.
 
A 32. §-hoz és a 33. §-hoz 
A rendelkezések célja annak meghatározása, hogy a kerületi településrendezési tervek készítése során a szakmailag indokolt rugalmasság keretein belül egyes esetekben milyen módon alkalmazhatók a fővárosi településrendezési tervben meghatározott elemek. Annak érdekében, hogy csak a fővárosi jelentőségű elemeket érintő, érdemi kérdésekben legyen szükséges előzetesen az FTFT, illetve a BFRSZ módosítása, meghatározásra kerülnek azok az elemek, amelyek a KÉSZ-ek megállapítása során a kerületi tervek léptékének megfelelően pontosíthatók. A 32. § (3) bekezdése a magasházak elhelyezhetőségére vonatkozó szabályokat pontosítja. Előírja, hogy a tervezett épület helyének kijelölése látványvizsgálat alapján kell történnie.
A 34–36. §-hoz 
A rendelet hatálybalépéséről rendelkezik. 

